Euroopa Liidu Teataja L 120 , 08/05/1999 Lk 0043 - 0045



Komisjoni otsus, 9. aprill 1999, mis käsitleb nõukogu direktiiviga 96/82/EÜ (ohtlike ainetega seotud suurõnnetuste ohu ohjeldamise kohta) seotud küsimustikku (avaldatud numbri K(1999) 856 all) (EMPs kohaldatav tekst) (1999/314/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 9. detsembri 1996. aasta direktiivi 96/82/EÜ ohtlike ainetega seotud suurõnnetuste ohu ohjeldamise kohta, [1] eriti selle artikli 19 lõiget 4, võttes arvesse nõukogu 23. detsembri 1991. aasta direktiivi 91/692/EMÜ teatavate keskkonnaalaste direktiivide rakendamise aruannete ühtlustamise ja ratsionaliseerimise kohta, [2] ning arvestades, et: direktiivi 96/82/EÜ artikli 19 lõige 4 nõuab, et liikmesriigid esitaksid iga kolme aasta tagant aruande direktiivi rakendamise kohta; see aruanne tuleb esitada kas küsimustike või vormide alusel, mille koostab komisjon direktiivi 91/692/EMÜ artiklis 6 ettenähtud korras; kõnealune kolmeaastane periood peaks hõlmama aastaid 2000—2002, viimane kaasa arvatud; käesoleva otsusega ettenähtud meetmed on kooskõlas direktiivi 91/692/EMÜ artikli 6 kohaselt asutatud komitee arvamusega, ON VASTU VÕTNUD KÄESOLEVA OTSUSE: Artikkel 1 Käesolevaga on lisas esitatud küsimustik vastu võetud. Artikkel 2 Liikmesriigid koostavad aruande perioodi 2000–2002 (viimane kaasa arvatud) kohta vastavalt lisas esitatud küsimustikule. Artikkel 3 Käesolev otsus on adresseeritud liikmesriikidele. Brüssel, 9. aprill 1999 Komisjoni nimel komisjoni liige Ritt Bjerregaard [1] EÜT L 10, 14.1.1997, lk 13. [2] EÜT L 377, 31.12.1991, lk 48. -------------------------------------------------- LISA Ohtlike ainetega seotud suurõnnetuste ohu ohjeldamist käsitleva direktiivi 96/82/EÜ (Seveso II) küsimustik Sissejuhatavad märkused Käesolev küsimustik on koostatud selleks, et abistada liikmesriike ja komisjoni Seveso II direktiivi artiklis 19 nõutud teabe vahetamisel. Nimetatud direktiivi artikli 19 lõike 4 kohaselt peavad liikmesriigid eelkõige esitama komisjonile iga kolme aasta järel aruande artiklites 6 ja 9 käsitletud käitiste kohta (niinimetatud kõrgema tasandi käitised). Liikmesriigid esitavad iga kolmeaastase perioodi kohta ühe aruande hiljemalt üheksa kuud pärast aruandeperioodi lõppu. Aruanne peab sisaldama eraldi teavet aruandeperioodi iga aasta kohta. Aruanne perioodi 1997–1999 kohta tuleb esitada enne 2000. aasta septembrikuu lõppu. 1) Üldteave Direktiivi artiklites 6 ja 9 nimetatud käitiste koguarv (niinimetatud kõrgema tasandi käitised) 2) Ohutusaruanded a) Nende käitiste koguarv, mis on esitanud direktiivi artiklis 9 nõutud ohutusaruanded. b) Nende käitiste koguarv, mille ohutusaruanded on pädevad asutused läbi vaadanud ja mille osas on otsused saadetud käitajale artikli 9 lõikes 4 esitatud kohustuste täitmiseks. 3) Hädaolukorra lahendamise plaanid a) Kui paljudel käitistel on olemas direktiivi artikli 11 lõike 1 punktis a nõutud käitisesisesed hädaolukorra lahendamise plaanid? b) Kui paljud käitajad on esitanud pädevatele asutustele vajaliku teabe, mis võimaldab neil koostada direktiivi artikli 11 lõike 1 punktis b nõutud käitisevälised hädaolukorra lahendamise plaanid? c) Kui paljudel käitistel on olemas käitisevälised hädaolukorra lahendamise plaanid, mille on koostanud direktiivi artikli 11 lõike 1 punktis c nimetatud määratud asutused? d) Mitmel juhul on pädevad asutused ohutusaruandes esitatud teabe põhjal otsustanud, et vastavalt artikli 11 lõikele 6 ei ole vaja kohaldada käitisevälist hädaolukorra lahendamise plaani esitamise nõuet? 4) Doominoefekt a) Mitu sellist käitist või käitiste rühma on kindlaks tehtud, mille puhul võivad suurõnnetuse tõenäosus ja võimalikkus või tagajärjed olla suuremad johtuvalt selliste käitiste asukohast ja vastastikusest kaugusest ning nende ohtlike ainete varudest nagu on sätestatud direktiivi artikli 8 lõikes 1, mis käsitleb doominoefekti? b) Mitmel punktis a nimetatud juhul on vahetatud asjakohast teavet vastavalt direktiivi artikli 8 lõike 2 punktile a? c) Mitmel punktis a nimetatud juhul nähti ette koostöö avalikkuse teavitamiseks ja pädevale asutusele teabe edastamiseks vastavalt direktiivi artikli 8 lõike 2 punktile b? 5) Maakorralduse plaanimine Mitme kõrgema tasandi käitisega on arvestatud maakorralduse plaanimist hõlmavas poliitikas vastavalt artikli 12 lõikele 1? 6) Teave ohutusmeetmete kohta a) Mitme käitise kohta on esitatud teavet üldsusele vastavalt artikli 13 lõikele 1? b) Mitmel juhul on pädevad asutused edastanud teistele liikmesriikidele teavet, mis võimaldab neil koostada artikli 13 lõikes 2 nõutud hädaolukorra lahendamise plaane? c) Mitmel juhul on pädevad asutused edastanud teisele liikmesriigile teavet, mis puudutab käitiseid, mis ei saa tekitada suurõnnetuse ohtu väljaspool selle riigi territooriumi vastavalt artikli 13 lõikele 3? d) Mitu ohutusaruannet on üldsusele kättesaadavaks tehtud vastavalt direktiivi artikli 13 lõikele 4? 7) Kasutamise keelamine Mitmel juhul on pädev asutus keelanud artikli 17 lõikel 1 kohaselt kasutada või kasutusele võtta artiklis 9 nimetatud rajatist, käitist või hoidlat? 8) Inspekteerimine a) Mitut kõrgema tasandi käitist on inspekteeritud vastavalt artikli 18 lõikele 1? b) Mitme kõrgema tasandi käitise suhtes on rakendatud: - süstemaatilisel hindamisel põhinevat inspekteerimisprogrammi? - inspekteerimisprogrammi, mis põhineb iga 12 kuu järel toimuvatel kohapealsetel inspekteerimistel? --------------------------------------------------